
Text rozhodnutia
Súd: Krajský súd Košice Spisová značka: 3Sd/41/2015 Identifikačné číslo súdneho spisu: 7015200830 Dátum vydania rozhodnutia: 20. 01. 2016 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2016:7015200830.3
Uznesenie Krajský súd v Košiciach v právnej veci navrhovateľky: T. L., bytom Q. XXX/XX, XXX XX A., zastúpená opatrovníčkou: Mgr. K. D., vyššia súdna úradníčka Okresného súdu Rožňava, Námestie 1. mája č. 1, 048 80 Rožňava, proti odporkyni Sociálna poisťovňa, ústredie, ul. 29. augusta č. 8, 813 63 Bratislava, v konaní o zvýšenie invalidného dôchodku, takto
r o z h o d o l :
Konanie z a s t a v u j e.
Žiaden z účastníkov n e m á právo na náhradu trov konania.
o d ô v o d n e n i e :
Navrhovateľka sa domáhala preskúmania zákonnosti rozhodnutia odporkyne zo dňa 24. apríla 2015 č. XXX XXX XXXX X, ktorým jej bol od 04.02.2015 zvýšený invalidný dôchodok na 139,80 Eur mesačne.
Proti uvedenému rozhodnutiu podala včas opravný prostriedok navrhovateľka, v ktorom uviedla, že nie od 04.02.2015 jej bol zvýšená miera poklesu schopnosti vykonávať zárobkovú činnosť zo 60 % na 85 %, ale od 04.02.2014, a preto žiada zmeniť dátum zvýšenia invalidného dôchodku na 04.02.2014 a zároveň doplatiť rozdiel vo vyplácanom invalidnom dôchodku za obdobie od 04.02.2014 do 04.02.2015.
Súd zistil, že odporkyňa rozhodnutím z 29.06.2015 č. XXX XXX XXXX X zrušila rozhodnutie z 24.04.2015 č. XXX XXX XXXX X a zároveň rozhodnutím z 29.06.2015 č. XXX XXX XXXX X zvýšila navrhovateľke invalidný dôchodok od 04.02.2014. Proti ostatnému rozhodnutiu navrhovateľka už opravný prostriedok nepodala.
Rozdiel medzi vyplácaným invalidným dôchodkom a skutočne patriacim za obdobie 04.02.2014 až 04.02.2015 navrhovateľke bol doplatený.
Podľa § 250o O. s. p. ak správny orgán, ktorého súd rozhodnutie preskúmava vydá nové rozhodnutie, ktorým návrhu celkom v y h o v i e, súd uznesením konanie z a s t a v í.
Vzhľadom na to, že v danom prípade, vychádzajúc z vyššie uvedených skutočností, sú splnené všetky podmienky uvedené v citovanom zákonnom ustanovení, považoval súd za potrebné rozhodnúť tak, ako je to uvedené vo výrokovej časti tohto uznesenia.
Súd rozhodol o trovách konania podľa ustanovenia § 146 ods. 1 písm. c) O. s. p. s použitím § 246c a § 250l ods. 2 O. s. p., v zmysle ktorých žiaden z účastníkov nemá právo na náhradu trov konania podľa jeho výsledku, ak konanie bolo zastavené.
Poučenie:
Proti tomuto uzneseniu možno podať odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

